Makúch, Jozef, guvernér Národnej banky Slovenska (2014-07-11):
Vážená pani predsedajúca, vážené panie poslankyne, páni poslanci, dovoľte mi predniesť správu o výsledku hospodárenia Národnej banky Slovenska. Zákon č. 566/1992 Zb. v znení neskorších predpisov ukladá túto správu predložiť Národnej rade Slovenskej republiky. Jej súčasťou je aj správa nezávislého audítora a údaje účtovnej závierky k 31. decembru 2013. Konzistentnosť medzi obidvomi časťami materiálu potvrdil audítor vo svojom dodatku správy audítora o overení súladu správy o výsledku hospodárenia Národnej banky za rok 2013 s účtovnou závierkou. Národná banka Slovenska ako súčasť Eurosystému vykonáva všetky svoje činnosti a obchody za účelom naplnenia hlavného cieľa, ktorým je udržiavanie cenovej stability. V zmysle platných zákonov hradí Národná banka Slovenska svoju prevádzku výlučne zo svojich prostriedkov, nie je financovaná zo štátneho rozpočtu ani z rozpočtov verejnej správy. Dlhodobo vyvíja snahu na hospodárne vynakladanie finančných prostriedkov a udržuje stabilnú úroveň prevádzkových nákladov. Výsledkom hospodárenia Národnej banky Slovenska v roku 2013 bol zisk 490 miliónov eur, za rok 2012 to bolo 199 miliónov eur. Podľa platnej legislatívy sa vytvorený zisk používa na prídely do rezervného fondu a ďalších fondov vytváraných zo zisku, prípadne na úhradu straty z minulých rokov. Banka nemôže odvádzať prípadné voľné zdroje pri rozdeľovaní zisku do štátneho rozpočtu. V súlade so zákonom Banková rada NBS dňa 11. marca 2014 rozhodla, že zisk za rok 2013 sa použije na zníženie neuhradenej straty z minulých rokov. Kumulovaná neuhradená strata z minulých rokov po tejto transakcii predstavuje 4,9 miliardy eur. Tvorí najväčší podiel na zápornom vlastnom imaní, ktoré je k 31. 12. 2013 v objeme 3,6 miliardy eur. Po prechode na euro k 1. januáru 2009 bolo záporné imanie 4,7 miliardy eur. Rozhodujúci vplyv na priaznivý hospodársky výsledok za rok 2013 mal zisk z finančných činností, ktorý bol 544 miliónov eur. Hlavným zdrojom bol najmä zisk zo správy investičných rezerv 396 miliónov eur a zisk z menovo-politických opatrení 143 miliónov eur. Opačne pôsobilo dotvorenie všeobecnej rezervy na finančné riziká vo výške 50 miliónov eur. Táto rezerva je tvorená za účelom krytia kurzových, úrokových, úverových rizík a rizík súvisiacich so zmenami ceny zlata, ktoré sú pravidelne monitorované. Výška rezervy je každoročne prehodnocovaná, jej celková výška je v súčasnosti 300 miliónov eur. Vplyv prevádzkovej a emisnej činnosti je relatívne nevýznamný. V emisnej činnosti dosiahli čisté náklady, čiže náklady znížené o výnosy, 5 miliónov eur. Národná banka Slovenska realizovala tlač viac ako 116 miliónov kusov bankoviek v nominále 20 eur, razbu 26 miliónov kusov jednocentových obehových mincí, razbu 1 milióna kusov obehovej pamätnej mince k 1 150. výročiu príchodu Konštantína a Metoda, razbu 200-tisíc kusov obehových mincí do ročníkových súborov a razbu 4 druhov zberateľských mincí v celkovom počte 32-tisíc kusov. Správne a prevádzkové náklady a výnosy súvisia s činnosťou organizačných útvarov banky pri zabezpečovaní hlavného cieľa a úloh, ktoré vyplývajú zo zákona. V roku 2013 boli vykázané čisté prevádzkové náklady v sume 49 miliónov eur. V roku 2012 to bolo 53 miliónov. Bol zaznamenaný medziročný 7-percentný pokles prevádzkových nákladov. Banka v roku 2013 pokračovala v uplatňovaní úsporných opatrení, sprísnila postupy pri dodávkach materiálu a služieb a ďalej ustúpila od realizácie niektorých plánovaných aktivít a taktiež bolo zúčtované rozpustenie časti prevádzkovej rezervy na záväzky z predchádzajúcich období. Priemerný prepočítaný počet zamestnancov bol v roku 2013 1 005 ľudí, to predstavuje oproti roku 2012 pokles o 15 zamestnancov. V štruktúre prevádzkových nákladov sú najvýznamnejšími položkami náklady na zamestnancov 39 %, odpisy 16 %, zákonné sociálne poistenie 14 %, náklady na technickú podporu informačných systémov 6 % a opravy a udržiavanie majetku 5 %. V prevádzkovej oblasti banka dôsledne sleduje prostriedky vynakladané na svoju činnosť. Tak ako vyplýva zo správy, Národná banka Slovenska dosahuje dlhodobo stabilnú úroveň prevádzkových nákladov. Vážené panie poslankyne, páni poslanci, dovoľujem si vám navrhnúť, aby na základe predloženého materiálu, môjho stručného zhodnotenia výsledkov Národnej banky Slovenska za rok 2013 v oblasti hospodárenia a doloženej správy nezávislého audítora Národná rada Slovenskej republiky zobrala na vedomie výsledky hospodárenia Národnej banky Slovenska za rok 2013 tak, ako sú obsiahnuté v predloženom materiáli. Ďakujem za pozornosť.